Samaritane se ongewone wittebrood in KaapstadNathan en Grace Haynes. Foto: Facebook via Nathan Haynes Nathan en Grace Haynes, ŉ pasgetroude Australiese paartjie, het ŉ ongewone wittebrood en Kersfees in Kaapstad deurgebring deur geskenke vir hawelose mense uit te deel. Die paartjie van Perth, in die westelike gedeelte van Australië, het hul familie en vriende oor die Kerstyd agtergelaat om vrywilligerswerk in die Moederstad te doen. Nathan, ŉ paramedikus en Grace, ŉ dokter, het besluit om op dié manier hul wittebrood te vier sodat hulle iets in die lewe van iemand anders kan beteken. “Omdat ons daagliks in die mediese industrie werk, wou ons graag gesondheidsorg in ŉ ander deel van die wêreld ervaar en ons wou graag met minderbevoorregtes werk. Aangesien ons genoeg verlof gehad het, het ons besluit om vier weke vrywilligerswerk te gaan doen. Ons het Kaapstad gekies omdat die klimaat en omgewing baie soos Australië s’n is,” het Nathan vertel. Die paartjie het nie net geskenke aan hawelose mense in die strate van Kaapstad uitgedeel nie, maar ook in ŉ hospitaal gewerk. “Ons het ŉ paar skofte by ŉ staatshospitaal gewerk. Die beloning wat mens kry wanneer iemand vir jou glimlag omdat jy vir hulle iets goed gedoen het, kan nie met geld gekoop word nie,” het Nathan vertel. Nathan het ook gesê daar is slegs ŉ enkele manier om haat en rassisme die nek in te slaan. “Australië het ŉ soortgelyke geskiedenis as apartheid wat in 1967 afgeskaf is en daar is steeds gevolge daarvan vandag in die land. Rassisme kan slegs hok geslaan word deur dade van vriendelikheid en begrip. Ons wou dít op Kersoggend vir die mense wys. Die glimlagte van pure dankbaarheid is van onskatbare waarde,” het hy gesê. Die paartjie sê hulle was egter nooit bang vir misdaad nie. “Misdaad is oral. Ek laat toe dat my instink my altyd lei. Wie sal in elk geval vir Kersvader wil beroof?” het hy geskerts. Nathan sê hulle hoop die liefdadigheid stop nie by hulle nie. “As daar net een mens is wat dieselfde vir ander kan doen, is dit goed genoeg,” het hy gesê. Die paartjie beplan om mediese dienste beskikbaar te stel vir duisende mense in afgeleë gebiede in Australië.